google/wiki40b huggingface dataset:
Vann og salt

Vann og salt er et italiensk eventyr, utgitt i samlingen Italian Popular Tales, samlet inn av Thomas Crane.
I Aarne-Thompson klassifiseringssystem er Vann og salt Type 923.

Handling

Resymeet av handlingen bygger på Thomas Frederick Cranes oversettelse i en bokutgivelse fra 2005.
En konge spør sine tre døtre hvor mye de elsker sin far. Den eldste svarer «så sterkt som solskinnet», den nest eldste «så vidt som havet», noe faren sier seg fornøyd med. Den yngste erklærer at hun elsker kongen så høyt som «vann og salt», og dette synes ikke faren videre om, og dømmer henne til døden. Søstrene hennes hjelper henne ved å få bøddelen til å henrette en hund i stedet. Bøddelen må bekrefte at datteren er død, og presenterer hundens lever og hjerte sammen med et av yngstedatterens plagg som bevis for kongen. 
Selv gjemmer den yngste kongsdatteren seg i hemmelighet i en hule. Her blir hun funnet av en trollmann som tar henne med til borgen sin i et annet kongerike. Prinsen der blir forelsket i kongsdatteren, og de forlover seg snart. Trollmannen instruerer paret om å drepe ham før bryllupet, invitere tre konger fra naborikene og servere vann og salt til alle gjestene, bortsett fra til brudens far. Kongsdatteren beordrer at trollmannen drepes, og tjenerne skvetter blodet hans rundt i hele borgen, som forvandles til et palass fylt med gull og edelstein. På bryllupsdagen kommer gjester fra fjern og nær, også kongsdatterens far fra naboriket. Ingen hjemmefra kjenner igjen kongsdatteren, som bærer slør. Under middagen beordrer brudgommen at det skal serveres vann og salt til alle gjester, bortsett fra til kongen fra naboriket. Bruden sitter like ved ham, og spør hvorfor han ikke spiser; setter han ikke pris på maten? Nabokongen svarer bare at han føler seg dårlig. 
Etter måltidet skal hver gjest underholde ved å fortelle historier. Nabokongen forteller om datteren han en gang fikk henrettet. Bruden går ut for å skifte, og når hun kommer inn i aftendrakt, ser faren sjokkert at det er hans datter, kledd i det samme hun hadde på da han dømte henne til døden. Nå forstår han hvordan det er å leve uten vann og salt, sier hun, og far og datter omfavner hverandre.
Primærhelsetjenesten

Primærhelsetjeneste er helsetjenester som leveres i lokalsamfunnet i det daglige. Primærhelsetjenester består av allmennpraktiserende leger, hjemmesykepleie, helsesøstre, fysioterapeuter, ergoterapeuter, logopeder, annet helsepersonell som kiropraktorer, og av institusjoner som sykehjem og bo- og servicesentre.
Primærhelsetjenesten kalles ofte «førstelinjetjeneste», i motsetning til «andrelinjetjeneste» som er spesialisthelsetjeneste.

Offentlige leger

Ved innføring av kommunehelseloven i 1984 ble de gamle distriktslegene, som var embetsmenn ansatt av staten og underordnet fylkeslegen, overført til kommunal kommunelegestilling underordnet rådmann og ofte underordnet helse- og sosialsjef. De offentlige legene har vanligvis deltidsoppgaver som offentlige leger med hovedbeskjeftigelse som privatpraktiserende lege.

Privatpraktiserende leger

De privatpraktiserende legene hadde tidligere en helt fri stilling og kunne etablere seg der de ville. Fra 1984 ble det innført driftstilskudd som kommunene opprettet og betalte. Dette ble med fastlegeordningen fra 2002 avløst av «per capita-tilskudd» som fastlegene får per antall innbyggere på sin fastlegeliste.

Legevakt

Legevakten skal benyttes til tilstander som ikke kan vente til legekontorene åpner.
Fra gammelt av var det ikke organisert legevakt og legene rykket ut i sykebesøk ved behov. Da fungerte ektefellen og telefondamen i den manuelle telefonsentralen som vaktsentral. På 70-tallet organiserte legene legevakt som en kollegial ordning. I 1979 fikk kommunen ansvar for organisering av legevakt. Vanligvis har dette vært organisert med en enkelt eller få kommuner med lege i hjemmevakt som rykket ut til pasientens hjem eller til eget kontor.
De siste årene er det blitt mer vanlig med større interkommunale legevakter lokalisert ved mottakelsesavdelingen ved lokalsykehuset med tilstedevakt for legen.

Henvisningsplikt

Etter innføring av fastlegeordningen i 2001 ble det innført henvisningsplikt, det vil si at pasienter som skulle til spesialist må ha henvisning fra en allmennpraktiserende lege. Dette er hensiktsmessig for å ha kort ventetid hos spesialister, og at primærlegene selv løser de problemene som kan løses lokalt.
Stortinget vedtok høsten 2005 å gi manuellterapeuter og kiropraktorer fullmakt til å henvise pasienter til spesialist.

Hjemmesykepleie

Hjemmesykepleie er en tjeneste som yter sykepleie for pasienter i eget hjem. Tjenesten drives av kommunen, ofte organisert under Pleie og omsorgstjenesten i kommunen. Tjenesten ble først opprettet som menighetssøstertjeneste av kirken, men er siden blitt et kommunalt ansvar. Ofte organiseres hjemmesykepleie sammen med hjemmehjelpsordningen.

Sykehjem

Sykehjem er en kommunal institusjon for pasienter som ikke greier seg i eget hjem med hjemmesykepleie og hjemmehjelp. Det er vanlig at eldre dårlig fungerende får langtidsplasser på sykehjem. Noen pasienter får korttidsopphold eller en rulleringsplass, ofte som en avlastning for familiemedlemmer som yter tilsyn og pleie over tid.
Hovdebreen

Hovdebreen er en isbre i den østre delen av Dronning Maud Land. Den strømmer på sørsiden av Langhovde, som den har fått sitt navn fra, på Kronprins Olav Kyst.
Tiefwerder

Tiefwerder er navnet på et landskap og en øy i elven Havel i bydelen Spandau i Berlin. Landsbyen Tiefwerder ligger i ortsteilen Spandau mens engene og våtmarksområdene omkring ligger i Wilhelmstadt. Som følge av de tallrike vannveiene og bosettingene ved kanalene kalles Tiefwerder også «Spandaus lille Venezia» (Klein-Venedig von Spandau).
Tiefwerder avgrenses i vest av Havels kanaliserte løp, i nord av Stresow og i øst og sør av landskapsvernområdet Tiefwerder Wiesen (Tiefwerderengene).
Landsbyen Tiefwerder ble grunnlagt i 1815 som erstatning for fiskerfamilier som hadde måttet vike plass ved utbygging av anlegget rundt citadellet i Spandau. En stor del av de historiske husene langs Dorfstrasse som ble oppført i 1816 er fremdeles i behold. Dorfstrasse 5 oppført i 1895, har helt siden 1920 vært danselokale, kalt «Ballhaus Spandau», og er dermed et av de eldste i sitt slag i Europa. Tiefwerder vannverk fra 1914 forsyner seks av Berlins bydeler med vann.

Tiefwerder Wiesen

Tiefwerder Wiesen (norsk: Tiefwerderengene) er et tilgrensende landskapsvernområde som omfatter flere av Havels opprinnelige løp, våtmarksenger, flomskogsmarker og sivland med naturlige overganger på tørt land. Området er Berlins siste naturlige dreneringsområde for Havel og et viktig område for gyting av gjedde. Tiefwerder Wiesen ligger sør for Tiefwerder og avgrenses i øst av Fauler See og vannverkets område, i sør av Heerstrasse og Pickelswerder, og i vest av Havels kanaliserte løp.
Heroes (Måns Zelmerlöw)

Melodifestivalen

Sangen var en bidragene som ble plukket ut til å delta i Melodifestivalen, Sveriges svar på Melodi Grand Prix. Måns Zelmerlöw fremførte den i den fjerde semifinalen, som gikk av stabelen i Örebro lørdag 28. februar 2015. Der kvalifiserte han seg direkte til finalen i Globen i Stockholm lørdag 14. mars.
I finalen var «Heroes» forhåndsfavoritt. Sangen var det sjette bidraget av ti i finalen, og han vant konkurransen med 122 poeng fra de internasjonale juryene og 166 poeng fra svenske tv-seere. Med 288 poeng sammenlagt vant «Heroes» den klareste seieren i Melodifestivalens nåværende poengsystem – 149 poeng foran andreplassen.
Det uvanlige sceneshowet fikk også mye oppmerksomhet. Zelmerlöw sitter foran en videoskjerm hvor en liten tegneserie-gutt dukker opp. Underveis i fremføringen samhandler de to, blant annet ved at de dunker knokene mot hverandre. Figuren måtte imidlertid justeres noe foran Eurovision Song Contest, på grunn av strid om rettigheter.

Eurovision Song Contest

«Heroes» var en av favorittene i forkant av konkurransen, og Sverige deltok i semifinale 2 i Wien torsdag 21. mai 2015. Sangen vant semifinalen og sikret seg en finaleplass til finalen lørdag 23. mai. Der var «Heroes» bidrag nummer 10 av 27 på scenen. I avstemningen fikk Sverige 365 poeng og vant konkurransen med god margin foran Russland og Italia.  
Sverige vant juryavstemningen med god margin, men ble bare nummer tre i telefonavstemningen. Dette var første gang en Eurovision-vinner ikke vant telefonavstemningen. Samtlige vinnere fra 2009 til 2014 vant også telefonavstemningen. 
Seieren gjorde at Sverige fikk arrangere Eurovision Song Contest 2016.
Videvdad

Videvdad eller Vendidad er en tekst som inngår i Den yngre Avesta, zoroastrismen hellige skrift. Videvdad er en «lang samling mytiske og praktiske tekster med instruksere om hvordan en skal hanskes med forurensing av ymse slag og straff for ugudelige handlinger. Her finner vi også forskjellige skapelsesmyter». Renselsene mot forurensning gjelder både mot blod, døde legemer, kroppsavfall som hår og negler og menstruerende kvinner. Skapelsesmytene omfatter også fortellingen om Jima og hans underjordiske lager av sæd fra all verdens dyr; som er den iranske versjonen av myten om syndfloden.
Navnet er dannet etter det avestiske Vî-Daêvô-Dāta («gitt til bruk mot demoner»). Verket består av 22 enheter som en skrevet som en dialog mellom høyguden Ahura Mazda og den mytiske religionsstifteren Zarathustra.
Det er uklart når teksten er skrevet.

Norsk utgave

Et utvalg av tekstene er gjengitt i: Zarathustras sanger, de eldste iranske skriftene. Utvalg, oversettelse og innledende essay av Prods Oktor Skjærvø. De norske bokklubbene, 2003. XXXIX, 340 s. (Verdens Hellige Skrifter; 22) ISBN 82-525-4121-6
Heterofili

Heterofili er en betegnelse på en seksuell orientering som innebærer at en person blir romantisk og/eller seksuelt tiltrukket av det motsatte kjønn. Blant mennesker er heterofili ansett for å være den vanligste seksuelle orienteringen (mens hos for eksempel dvergsjimpansen er bifili muligens det vanligste)
Ordet heterofili kommer av de greske ordene heteros som betyr ulik, og philos som betyr venn. 
Ordet streit brukes ofte i dagligtale for å omtale heterofile, i motsetning til skeiv for homofile og bifile. Heterofili og uttrykket heteroseksualitet brukes ofte om hverandre, men sistnevnte gir sterkere konnotasjoner til en ren seksuell tiltrekning.

Begrepets historie

Begrepet heteroseksualitet ble opprinnelig tatt i bruk av homoaktivisten Karl Maria Kertbeny i 1868 for å beskrive en «sykelig pervers» tiltrekning til det motsatte kjønn, og som motsetning til homoseksualitet, som den gang ble brukt om en tilsvarende tiltrekning til personer av samme kjønn. I det 20. århundre ble uttrykket heteroseksualitet og senere heterofili tatt i bruk, spesielt av homobevegelsen, for å referere til seksualitet mellom personer av forskjellig kjønn, og som motsetning til uttrykkene homoseksualitet og homofili. Før det 20. århundre ble det ikke brukt noen spesiell betegnelse på det som ble oppfattet som vanlig seksualitet, og også idag er bruken av begrepene heterofili og heteroseksualitet gjerne begrenset til sammenhenger hvor det er nødvendig å skille dem fra homofili.
La Scala

Teatro alla Scala (også kjent som La Scala) er et av de ledende og mest berømte operahus i verden. Det ligger i Milano i Italia.
Teatro alla Scala ble grunnlagt under den høye beskyttelse av keiserinne Maria Theresia av Østerrike som erstatning for Teatro Regio Ducale som brant ned 26. februar 1776 og som tidligere hadde fungert som opera i Milano.
Den neoklassisistiske bygningen ble tegnet av Giuseppe Piermarini. Teateret åpnet 3. august 1778 med Antonio Salieris opera L'Europa riconosciuta, med libretto til Mattia Verazi.
Teateret gjennomgikk flere ombygginger og utvidelser fra 1813. Scenen ble gjort større og det ble bygd en ny inngang fra Piazza della Scala. 
En gjennomgripende modernisering foregikk fra 1921 og utover. Et scenetårn ble bygd i 1924. Det scenetekniske anlegget ble også moderisert i 1937 av Lorenzo Secco. Man bygde da sceneheiser. 
2002 – 2004 ble den bakre delen av La Scala gjenoppbygd. Man bygde en scene på 1600m2 og utvidet både høyde og dybde. Videre ble de historiske bygningsdelene restaurert og modernisert. Akustikken ble videre forbedret, gjennom spesialbygde gulv i sal og scene. I denne perioden holdt kompaniet til i Teatro degli Arcimboldi i utkanten av Milano.
Wuhu

Historie

Wuhu hadde fast besetting i alle fall siden 770 f.Kr. Den ble en strategisk viktig by i de tre rikers tid, da den var del av riket Wu. På den tid bar den navnet Jiuzi (Chiu-tzu, 鳩茲). 
Under Mingdynastiet ble Wuhu igjen et viktig handelssenter og en stor elvehavn, av særlig betydning for rishandelen.
I 1644 ble Hongguang-keiseren (bedre kjent som prinsen av Fu), en av de siste Ming-keiserne, tatt til fange av Qing-dynastiets styrker i Wuhu. Byen ble hard rammet av Taipingopprøret.
Byen ble traktathavn i 1876 og er forblitt et kommersielt senter siden da, med handel i ris, trevirke og te og annet. Byens katolske domkirke, St. Josef-katedralen (圣若瑟主教座堂), stammer fra denne tiden. Det beste av den sentrale delen av byen langs elvebredden ble britisk konsesjonsområde.
Ved begynnelsen av den andre sino-japanske krig ble byen okkupert av Japan den 10. desember 1937.

Økonomi

Hovedkontoret til bilprodusenten Chery er i Wuhu. Wuhu er femte største elvehavn ved Yangtze. Yuxikoupiren er landets største innlands-kullpir.

Matskikk

Wuhu og Anqing er kjente sentra for Yanjiangkjøkkenet. Det kjennetegnes ved ferskvannsfiisk og fjærkre, og har egne teknikker for partering, forming og fargesettin. Smaken har ofte preg av søkning og røking.

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i  Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Ris kirke

Kirkens arkitektur og utsmykning

På grunn av formen på tomten, ligger Ris kirke i retningen nord-sør, ulikt kirker flest som er orientert vest-øst. Over koret i kirken henger en Kristusfigur av billedhuggeren Sigri Welhaven. Hugo Lous Mohr laget i 1932 altertavlen Kristus og de små barn til Ris kirke.
I 2011 fikk kirken et nytt, stort orgel bygget i fransk-romantisk stil av det norske orgelbyggerfirmaet Ryde & Berg Orgelbyggeri i Fredrikstad.

Kirkeklokkene

Ris kirke har tre kirkeklokker fra 1930, som alle bærer inskripsjonen Riis kirke – Anno 1930. Klokkene er tegnet av arkitekt Carl Berner og ble levert av O. Olsen & Søns klokkestøperi på Nauen i Sem.
Den største klokken veier 1746 kilo og er stemt i Diss. Klokken var på sin tid den største klokken som var støpt i Norge. Den mellomstore klokken veier 892 kilo og er stemt i Fiss. Den minste klokka veier 550 kilo og er stemt i Ass.

Kulturminne

Ris kirke et kulturminne og har nummer 85300 i Riksantikvarens kulturminnebase.
Aleksandr Nevskij

Store seire

Aleksander ble født i Pereslavl-Zalesskij som fjerde sønn av fyrst Jaroslav Vsevolodovitsj, og så ikke ut til å noen gang få kreve tronen. I 1236 ble Aleksander allikevel valgt av novgoroderne til å være fyrste og deres militære leder. Han største oppgave ble da å forsvare de nordvestlige delene av Vladimir mot svenskene og tyskerne.
Etter at den svenske hæren hadde kommet dithen hvor elvene Izjora og Neva møtes på den 15. juli 1240, angrep Aleksander med sin lille hær, og vant. Dette slaget kalles i dag Slaget ved Neva, og pga. hans militære bragd, fikk den 19-årige Aleksander tilnavnet Nevskij, som betyr fra Neva. Denne seieren kom bare ett år etter den katastrofale, mongolske invasjonen av Kievriket, styrket Aleksanders politiske makt, men samtidig forverret den også hans forhold til bojarene. Han måtte snart forlate Novgorod og leve i eksil pga. denne konflikten.
Etter at Pskov hadde blitt invadert av de herjende, livlandske ridderne, sendte Novogorods autoriteter Aleksander. På våren 1241 kom han tilbake fra eksil, samlet en hær, og drev ut livonerne. Aleksander og hans menn kjempet mot det godt trente, livlandske kavaleriet, ledet av Hermann, bror av Albert av Riga. Aleksander og hans hær møtte fienden på isen av innsjøen Tsjudskoje, og knuste ridderne i Slaget på isen den 5. april 1242.
Aleksanders seier er en betydelig hendelse i middelalderhistorien. Russiske infanterister hadde omringet og slått en hær av riddere med tykke rustninger og hester, lenge før vesteuropeerne lærte hvordan infanteri kunne slå kavaleri. De russiske krønikenes dødstall varierer kraftig fra bare noen få døde livlendere, til flere hundre.

Politiker

Etter den livlandske invasjonen fortsatte Aleksander å styrke Novogorods posisjon i nordvest. Han sørget også for å sende diplomater til Norge, og som et resultat av dette ble den første fredsavtalen mellom Russland og Norge i 1251. Aleksander ledet sin hær til Finland, og dermed til svenskene som hadde prøvd å adskille Russland og Østersjøen i 1256.
Aleksander utmerket seg for å være en langsiktig politiker. Han avslo ethvert forslag fra Roma om at han måtte erklære krig mot Den gylne horde, fordi han forstod hvor meningsløs enda en krig mot tatarene var på en tid da tatarene stod i en så sterk posisjon.
Ethonion

Utseende

Middelsstore (gjerne 7-10 millimeter), avlange, bronseaktig metallisk fargede praktbiller, med flekker eller tverrbånd av lyse skjell. Hodet hae store, rundede fasettøyne, pannen med en V-formet fure mellom disse. Pronotum er abrundet firkantet, dekkvingene nokså jevnbrede.

Levevis

Som det norske navnet skulle tilsi utvikler disse billene seg gjerne i død ved av små dimensjoner - greiner og kvister. I motsetning til mange av de større praktbillene er utviklingstiden ikke svært lang. Noen arter lever i galler. Disse billene ser stort sett ut til å være vertsspesifikke på én vertsplante-art.
Mange tropiske arter minerer i blader. De voksne billene finnes oftest på bladverket til vertsplanten, sjeldnere på blomster.

Utbredelse

Slekten er utbredt i Australia.
Medaas gull

Medaas gull er et musikkalbum med Kari Medaas og Ivar Medaas, utgitt i 1992.
Boksing under Panamerikanske leker 1979

Boksing under Panamerikanske leker 1979 ble arrangert i San Juan i Puerto Rico fra 1. til 15. juli 1979. Det var totalt 11 vektklasser og Cuba ble beste nasjon med fem gullmedaljer foran USA med fire.
Bruflat

Bruflat er tettsted som er administrasjonssenter i Etnedal kommune i Valdres. Tettstedet har 236 innbyggere per 1. januar 2017. Stedet ligger mellom fylkesvei 251 og fylkesvei 33 nede ved Etna. Bruflat var tidligere et sogn i Sør-Aurdal kommune, men da Etnedal kommune ble opprettet 1894 ved å slå sammen Bruflat sokn fra Sør-Aurdal med Nord-Etnedal sokn fra Nord-Aurdal, ble sognet nytt sentrum i den nye kommunen.
I forbindelse med tusenårsskiftet ble Bruflat valgt til Etnedal kommunes tusenårssted.
Republikken Polens fortjenstorden

Republikken Polens fortjenstorden (polsk: Order Zasługi Rzeczypospolitej Polskiej) er en polsk orden. Ordenen ble innstiftet under Folkerepublikken Polen i 1974, men ble i 1990 reformert som følge av kommunistregimets fall. Republikken Polens fortjenstorden kan tildeles polske borgere, såvel som utlendinger. Den rangerer etter Uavhengighetskorsets orden som den sjette og siste av Polens seks ordener. Republikken Polens president er stormester.

Bakgrunn og utvikling

Ordenen ble opprinnelig innstiftet 10. april 1974 under navnet Folkerepublikken Polens fortjenstorden. Den var tenkt som en erstatning for Den hvite ørns orden, en orden som den polske regjeringen i eksil fortsatte å tildele fra sin base i London og som med sin bakgrunn var ideologisk uakseptabel for makthaverne. Folkerepublikkens regjering avsluttet i 1960 tildeling av Den hvite ørns orden. I 1990 ble ordenens navn endret til Republikken Polens fortjenstorden i tråd med de politisk-ideologiske endringer som følge av at kommunistpartiet Det polske forente arbeiderparti måtte gi fra seg makten.

Insignier

Republikken Polens fortjenstorden ordenstegn består av et kors med fem armer. Korsarmene er røde med hvite kanter, fargene fra Polens flagg. Mellom korsarmene finnes det stråler i gull. En kronet hvit heraldisk ørn, lik den som finnes i Polens riksvåpen, er plassert midt i ordenstegnet. Ordenstegnet er oppheng i ordensbåndet i et ledd der initialene RP, for «Rzeczpospolitą Polską», er preget inn i en oval, som på sidene har et sett stråler. Ordensstjernen har fem tagger i sølv og stråler i gull. Midtmedaljongen i ordensstjernen har den polske ørnen i en rød midtmedaljong som er omgitt en bord i gull.
Ordensbåndet ble i 1992 endret til mørk blått. Det var tidligere himmelblått, en farge som ble ansett å være for lik fargen i ordensbåndet til Den hvite ørns orden.

Tildeling

Både polske borgere og utlendinger kan tildeles Republikken Polens fortjenstorden. Ordenen ble særlig innrettet med tanke på diplomatisk ordensutveksling. Den erstattet i dette henseende tildeling av Ordenen Polonia Restituta. Ordenen tildeles utlendinger, men også polske statsborgere bosatt i utlandet, for innsats til fremme av internasjonalt samarbeid så vel som samarbeid mellom Polen og andre land.
Utdeling av ordener skjer vanligvis 3. mai og 11. november, begge nasjonaldager.
RHORM (album)

Låtene

Helt i starten var RHORM et rent coverband. «Holding Her Own», «Coming Back» og «My Neighbour Ray» var de tre første låtene gruppen skrev på egen hånd. De tre sangene ble spilt live for første gang under en konsert på Teknikerkroen i Bergen 15. februar 2008. «Looking Good In Shades» ble spilt inn to ganger. Gruppen var misfornøyd med låten, og spilte den inn på nytt med annet arrangement. «Slutty Rock Chicks» var den siste låten som ble skrevet til platen, og den eneste som ikke var fremført live før innspillingen.

Tekstene

Kameratskap og damer er sentrale temaer i låtene på platen, tydeligst i «My Boys Are Waiting» og «Slutty Rock Chicks». «Ahead of the Wheel» inneholder klare referanser til «Far Cry» av Rush, og gruppen takker også gruppens tekstforfatter Neil Peart i coveret for inspirasjon til låten. «My Neighbour Ray» er den mest dystre låten på albumet, mens «Holding Her Own» handler om en mann som forfører en kvinne på bar, for senere å finne ut at vedkommende er en transseksuell mann. Teksten inneholder referanser til Dee Dee Ramones liv og Ramones-låten «53rd & 3rd», klarest i strofen «I make my livin' down on 54th & 3rd». Gruppen nevner også Mötley Crüe i en av låtene.

Ikke utgitte låter

Det eksisterer demoinnspillinger av både «Holding Her Own» og «My Neighbour Ray», innspilt høsten 2008. Begge disse har vært gjort tilgjengelige på NRK Urørt. Et tiende spor, «Pet Shop Girl», ble aldri spilt inn, angivelig på grunn av for drøy tekst.
Mimoniphona

Utseende

En middelsstor, matt, lyst brunspraglete trebukk. Antennene er nesten like lange som kroppen. Pronotum er tønneformet, litt bredere enn langt, med en liten tann midt på hver sidekant. Dekkvingene er jevnbrede, med litt utydelige lengderibber. Beina er ganske korte og spinkle.

Levevis

Disse billene har larver som lever i død ved.

Utbredelse

Arten lever i India.
The Little Radio

The Little Radio er et musikkalbum med Iain Ballamy og Stian Carstensen, utgitt i 2004. Dette er duoens første plate.
Friedrich Alexander Bischoff

Biografi

Bischoff var professor ved Indiana University i Bloomington og senere, fra 1982 til 1983, professor for kinesiske språk og litteratur ved Universitetet i Hamburg. Etter sin emeritering var han honorarprofessor for mongolsk språk og kulturhistorie ved Universitetet i Wien og underviste der også i klassisk kinesisk.
Mogens Lauritssøn

Biskop Mogens Lauritssøn (død 1542 i Antvorskov kloster ved Slagelse på Sjælland i Danmark) var den siste av de katolske biskopene på Hamar. Han ble tatt til fange av den danske hærføreren Truid Ulfstand i 1537, og døde i Danmark i 1542. Hamarkrøniken forteller om jærtegnene før Ulfstand kom og fanget ham, og om hvordan han forsvarte seg før han ble fanget. Mogens hadde først vært kannik i Oslo før han kom til Hamar.
Varna og Veliki Preslav eparki

Kirker

Katedralen i Varna (Свето Успение Богородично) er hovedkirke for eparkiet.